***18/2022. (II.8.) önkormányzati határozat melléklete***

**Pályázati felhívás**

**a 2022. évi költségvetésben biztosított sporttámogatási keret felosztására**

Nagykőrös Város Önkormányzat Képviselő- testülete 18/2022 (II.08) számú önkormányzati határozatával döntött, hogy Nagykőrös Város Önkormányzat Képviselő- testületének 2022. évi költségvetéséről szóló 2/2022 (II.09) számú önkormányzati rendeletében sporttámogatási keretre biztosított 9.600.000 forint összeget a 2022. évben pályázat útján osztja fel.

**A pályázatok benyújtásának határideje:**

**2022. február 25. péntek 10:00 óra**

**Benyújtás módja:** Adatalap kitöltése a sporttámogatási igény felmérésére

**Benyújtás helye:** Nagykőrös Polgármesteri Hivatal (2750 Nagykőrös, Szabadság tér 5.) fsz. 1. sz. helyiség

A vonatkozó rendelet szerinti adatlap és mellékletei letölthetőek a [www.nagykoros.hu](http://www.nagykoros.hu) oldalról, valamint igényelhető a Nagykőrösi Polgármesteri Hivatal 1. sz. irodájában.

Az önkormányzat a támogatott szervezetekkel támogatási szerződést köt. A sportszervezet a támogatást kizárólag a támogatási szerződésben meghatározott célokra, kiadásokra használhatja fel

A beérkezési határidő után beérkező pályázatok támogatásban nem részesíthetőek. A beérkezett pályázatokat Nagykőrös Város Önkormányzat Emberi Erőforrások Bizottsága egyenként vizsgálja meg és készíti elő Képviselő-testületi döntésre.

A PÁLYÁZAT ELBÍRÁLÓJA: Nagykőrös Város Önkormányzat Képviselő-testülete, mely támogatási szerződést köt a támogatottal.

A pályázat kiírója egyszeri hiánypótlást tesz lehetővé a hiánypótlási felhívás megküldésétől számított 3 munkanapon belül.

Támogatásban kizárólag a pályázati kiírásban szereplő valamennyi feltételnek megfelelő pályázó részesülhet.

A támogatásban részesülő pályázatban szerepelő támogatási cél utólag nem módosítható!

**A pályázathoz csatolni kell:**

a) a kérelmező képviseletére feljogosító okirat vagy aláírási címpéldány másolatát,

b) a bajnoki felmenő rendszerben elért eredményekről kiadott jegyzőkönyvek másolatát, vagy a szakszövetség eredményekről kiadott közleményét, igazolását,

c) igazolást eredetben, mely szerint a pályázat benyújtásakor Nagykőrös Város Önkormányzattal, annak Polgármesteri Hivatalával szemben tartozása nincs,

d) a pályázó büntetőjogi felelőssége tudatában tett nyilatkozatát eredetben arról, hogy a pályázatban közölt adatok a valóságnak megfelelnek

Kelt: Nagykőrös, 2022. február 08.

**Dr. Czira Szabolcs sk.**

polgármester